ประกาศกระทรวงมหาดไทย เรื่อง หลักเกณฑ์การให้ความยินยอมและการชำระราคาที่ดินให้แก่กระทรวงการคลังตามมาตรา 36/1 แห่งพระราชบัญญัติการนิคมอุตสาหกรรมแห่งประเทศไทย พ.ศ. 2522

ประกาศกระทรวงมหาดไทย

ประกาศกระทรวงมหาดไทย
เรื่อง
หลักเกณฑ์การให้ความยินยอมและการชำระราคาที่ดินให้แก่กระทรวงการคลัง
ตามมาตรา ๓๖/๑
แห่งพระราชบัญญัติการนิคมอุตสาหกรรมแห่งประเทศไทย
พ.ศ. ๒๕๒๒[๑]

โดยที่เป็นการสมควรกำหนดหลักเกณฑ์และวิธีการสำหรับการขอความยินยอมให้ที่ดินอันเป็นสาธารณสมบัติของแผ่นดิน
ซึ่งอยู่ในความดูแลรักษาของกระทรวงมหาดไทยในเขตนิคมอุตสาหกรรมตกเป็นกรรมสิทธิ์ของการนิคมอุตสาหกรรมแห่งประเทศไทย
เพื่อให้เกิดความชัดเจนและเป็นธรรมในการบังคับใช้กฎหมาย อาศัยอำนาจตามความในมาตรา
๓๖/๑ แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติการนิคมอุตสาหกรรมแห่งประเทศไทย (ฉบับที่ ๔)
พ.ศ. ๒๕๕๐  รัฐมนตรีว่าการกระทรวงมหาดไทยออกประกาศไว้
ดังต่อไปนี้

ข้อ ๑  ถ้าที่ดินอันเป็นสาธารณสมบัติของแผ่นดินที่การนิคมอุตสาหกรรมแห่งประเทศไทยประสงค์จะเปลี่ยนแปลงสภาพอยู่ในเขตองค์กรปกครองส่วนท้องถิ่นและอำเภอใดให้ขอความเห็นจากองค์กรปกครองส่วนท้องถิ่นและนายอำเภอนั้น
เพื่อมาประกอบการพิจารณาด้วย

ข้อ ๒  ในกรณีที่พลเมืองยังใช้ประโยชน์ในที่ดินนั้นอยู่
หรือยังไม่เปลี่ยนสภาพจากการเป็นที่ดินสำหรับพลเมืองใช้ร่วมกัน ต้องรับฟังความคิดเห็นของประชาชนด้วย
และให้การนิคมอุตสาหกรรมแห่งประเทศไทยจัดที่ดินแปลงอื่นให้พลเมืองใช้ร่วมกันแทน

ข้อ ๓  ในกรณีที่ดินอันเป็นสาธารณสมบัติของแผ่นดินที่เป็นลำรางสาธารณประโยชน์หรือทางน้ำสาธารณประโยชน์อื่นจะต้องศึกษาวิเคราะห์ถึงผลกระทบและการแก้ไขปัญหาเกี่ยวกับการระบายน้ำ
และการบริหารจัดการน้ำในภาพรวม
พร้อมทั้งต้องรับฟังความคิดเห็นของประชาชนที่อยู่อาศัยโดยรอบเขตนิคมอุตสาหกรรมที่จะได้รับผลกระทบจากการระบายน้ำด้วย

ข้อ ๔  ถ้าที่ดินอันเป็นสาธารณสมบัติของแผ่นดินมีผู้บุกรุกเข้าครอบครองทำประโยชน์การนิคมอุตสาหกรรมแห่งประเทศไทย
จะต้องดำเนินการแก้ไขปัญหากับผู้บุกรุกให้เป็นที่ยุติก่อนโดยการให้ความช่วยเหลือตามความเหมาะสม
เพื่อป้องกันปัญหาด้านการเมือง การปกครอง มิให้เกิดการร้องเรียนในภายหลัง

ข้อ ๕  ให้มีคณะกรรมการกำหนดราคาที่ดินเพื่อชำระให้แก่กระทรวงการคลัง
ดังนี้
(๑) ในเขตกรุงเทพมหานคร ประกอบด้วย อธิบดีกรมที่ดินหรือผู้แทน
เป็นประธานกรรมการ ผู้แทนกรมโยธาธิการและผังเมือง ผู้แทนกรมธนารักษ์
ผู้แทนผู้อำนวยการเขตท้องที่ซึ่งที่ดินตั้งอยู่เป็นกรรมการและเจ้าพนักงานที่ดินกรุงเทพมหานคร
เป็นกรรมการและเลขานุการ
(๒) ในเขตจังหวัดอื่น ประกอบด้วย ผู้ว่าราชการจังหวัดหรือผู้แทน
เป็นประธานกรรมการโยธาธิการและผังเมืองจังหวัด ธนารักษ์พื้นที่
ผู้บริหารองค์กรปกครองส่วนท้องถิ่น ซึ่งที่ดินตั้งอยู่เป็นกรรมการ
และเจ้าพนักงานที่ดินจังหวัด เป็นกรรมการและเลขานุการ
คณะกรรมการตามวรรคหนึ่ง มีอำนาจหน้าที่กำหนดราคาที่ดินให้ได้ราคาซื้อขายกันตามปกติในท้องตลาด
ใกล้เคียงกับวันที่กระทรวงมหาดไทยให้ความยินยอมให้ที่ดินอันเป็นสาธารณสมบัติของแผ่นดินในเขตนิคมอุตสาหกรรมตกเป็นกรรมสิทธิ์ของการนิคมอุตสาหกรรมแห่งประเทศไทย

ข้อ ๖  ในกำหนดราคาซื้อขายกันตามปกติในท้องตลาดที่ใกล้เคียงกับวันที่กระทรวงมหาดไทย
ให้ความยินยอมดังกล่าว ให้พิจารณาจาก
(๑) ราคาที่ซื้อขายแจ้งไว้ที่กรมที่ดินในบริเวณใกล้เคียง
(๒) รายการจดทะเบียนจำนองที่ดินหรืออาคารพร้อมที่ดินจากธนาคาร
และสถาบันการเงิน
(๓) ราคาขายที่ดิน หรือราคาขายที่ดินพร้อมอาคารในโครงการจัดสรรใกล้เคียงแล้วนำมาคำนวณหาราคาที่ดิน
(๔)
ราคาประเมินทุนทรัพย์เพื่อเรียกเก็บค่าธรรมเนียมในการจดทะเบียนสิทธิและนิติกรรมและ
(๕) สภาพและที่ตั้งของอสังหาริมทรัพย์นั้น

ประกาศ
ณ วันที่ ๒๒ พฤษภาคม พ.ศ. ๒๕๕๘
พลเอก
อนุพงษ์  เผ่าจินดา
รัฐมนตรีว่าการกระทรวงมหาดไทย

ปริยานุช/ผู้จัดทำ
๑๖ กันยายน
๒๕๕๘

ปัญจพร/ผู้ตรวจ
๑๖ กันยายน
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๒๑๗ ง/หน้า ๖/๑๔ กันยายน ๒๕๕๘